Žitňanská, Jana, poslankyňa NR SR (2010-12-09):
Vážený pán minister, pán predsedajúci, kolegyne, kolegovia, predkladáme spolu s poslancom Miroslavom Beblavým pozmeňujúci návrh k vládnemu návrhu zákona o poskytovaní dotácií v pôsobnosti Ministerstva vnútra Slovenskej republiky. 1. Za § 4 sa vkladá nový § 5, ktorý vrátane nadpisu znie: „§ 5. Vyhodnocovanie v žiadosti o poskytnutie dotácie. (1) V žiadosti o poskytnutie dotácie vyhodnocuje najmenej 3-členná komisia, ktorú zriaďuje ministerstvo. Člen komisie nesmie byť žiadateľom a nesmie ním byť osoba, o ktorej so zreteľom na jej pomer k žiadateľovi alebo žiadosti o poskytnutie dotácie možno mať pochybnosti o jej nezaujatosti. Člen komisie ani jemu blízka osoba nesmie byť štatutárnym orgánom alebo členom štatutárneho orgánu žiadateľa. Členom komisie nesmie byť ani osoba, ktorá je zamestnancom žiadateľa. (2) Člen komisie preukazuje splnenie podmienok podľa ods. 1 čestným vyhlásením. (3) Komisia je pri vyhodnocovaní žiadosti o poskytnutie dotácií nezávislá a vyhodnocuje ich podľa kritérií uvedených vo výzve na predkladanie žiadosti, pričom jednotlivé žiadosti o poskytnutie dotácie musia byť očíslované a bez označenia žiadateľa. Poznámka pod čiarou k odkazu 11 znie: „11) § 116 Občianskeho zákonníka.“. Ostávajúce ustanovenia, vrátane poznámok pod čiarou sa primerane prečíslujú. Odôvodnenie k bodu 1. Zavádza sa nový mechanizmus vyhodnocovania žiadosti o poskytnutie dotácie, a to na to určenou komisiou. Súčasne sa definujú základné podmienky pre členstvo v tejto komisii, ako aj povinnosť vyhodnocovať žiadosti anonymným spôsobom. 2. V § 6 ods. 1 znie: „(1) Ministerstvo najneskôr do 30. septembra bežného rozpočtového roka zverejní na svojom webovom sídle a) znenia všeobecne záväzných právnych predpisov upravujúcich poskytovanie dotácií v jeho pôsobnosti; b) schválený rozpočet na dotácie podľa ich účelov pre daný rozpočtový rok a predpoklad na nasledujúce 2 roky; c) výzvu na predkladanie žiadosti o poskytnutie dotácie, ktorá obsahuje najmä 1. Účel dotácie, kritériá, podľa ktorých sa budú vyhodnocovať žiadosti o poskytnutie dotácie a poradie ich dôležitosti. 2. Formulár žiadosti o poskytnutie dotácie v elektronickej podobe. 3. Disponibilný objem zdrojov na danú výzvu. 4. Najvyššiu a najnižšiu výšku jednej dotácie. 5. Spôsob odstraňovania formálnych nedostatkov. 6. Zloženie komisie. 7. Návrh zmluvy o poskytnutí dotácie, d) vyhodnotenie výsledkov už poskytnutých dotácií, ak ich má ministerstvo k dispozícii; e) často kladené otázky súvisiace s dotáciami.„. Odôvodnenie k bodu 2. Na účely vytvorenia podmienok pre transparentné poskytovanie dotácií sa navrhuje zverejňovanie čo najširšieho okruhu informácií generovaných v procese poskytovania dotácií. 3. V § 6 sa za ods. 1 vkladá nový ods. 2, ktorý znie: „(2) Ustanovenia osobitného predpisu o obmedzení prístupu k informáciám nie sú dotknuté.“. Poznámka pod čiarou k odkazu 12 znie: „12) Paragraf 8 až § 13 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“. Ostávajúce ustanovenia vrátane poznámok pod čiarou sa primerane prečíslujú. Odôvodnenie k bodu 3. Na účely vytvorenia podmienok pre transparentné poskytovanie dotácií sa navrhuje zverejňovanie čo najširšieho okruhu informácií generovaných v procese poskytovania dotácií. 4. Názov § 7 znie: „Evidencia zmlúv o poskytnutí dotácie a zverejňovanie informácií o dotáciách“. 5. V § 7 ods. 2 znie: „(2) Ministerstvo zverejňuje na svojom webovom sídle a) všetky schválené žiadosti o poskytnutie dotácie aj so sumami žiadaných a poskytnutých dotácií, vrátane dátumu schválenia ich poskytnutia, výšky a účelu dotácie a označenia konečného príjemcu dotácie, a to do 30 dní od schválenia žiadosti, b) všetky neschválené žiadosti, vrátane dátumu a dôvodu neschválenia žiadosti, a to do 30 dní od neschválenia žiadosti.". Odôvodnenie k bodu 5. Na účely vytvorenia podmienok pre transparentné poskytovanie dotácií sa navrhuje zverejňovanie čo najširšieho okruhu informácií generovaných v procese poskytovania dotácií. Ďakujem pekne.